stanford-oval/wikipedia huggingface dataset:
Urheiluvuosi 2010
Käsipallo

Miesten Euroopan-mestaruuskilpailut 19.–31.1. Itävallassa. Loppuottelussa hallitseva olympiavoittaja ja maailmanmestari Ranska voitti Kroatian 25–21. Pronssille sijoittui Islanti.
Naisten Euroopan-mestaruuskilpailut 7.–19.12. Tanskassa ja Norjassa. Loppuottelussa Norja voitti Ruotsin 25–20. Pronssille sijoittui Romania. Mestaruus oli Norjalle neljäs peräkkäinen
Lentopallo

Miesten maailmanmestaruuskilpailut 23.9.–10.10. Italiassa. Kisoihin osallistui 24 joukkuetta. Maailmanmestaruuden voitti Brasilia, hopealle sijoittui Kuuba ja pronssia sai Serbia.
Naisten maailmanmestaruuskilpailut 28.10.–3.11. Japanissa. Mukana oli 24 joukkuetta. Maailmanmestaruuden voitti Venäjä, hopealle sijoittui Brasilia ja pronssia sai Japani.
Lumilautailu

Vancouverin olympialaisissa lumikourun kultamitalit voittivat yhdysvaltalainen Shaun White ja australialainen Torah Bright, parisuurpujottelun kultamitalit kanadalainen Jasey-Jay Anderson ja alankomaalainen Nicolien Sauerbreij sekä lumilautacrossin kultamitalit yhdysvaltalainen Seth Wescott ja kanadalainen Maëlle Ricker.
Lumilautailun maailmancupin kokonaiskilpailun voittivat itävaltalainen Benjamin Karl ja kanadalainen Maëlle Ricker..
Moottoripyöräily

RR-ajon maailmanmestaruuden voittivat espanjalaiset Marc Márquez (125 ksm), Toni Elías (Moto2) ja Jorge Lorenzo (MotoGP). Márquezista tuli 17-vuotiaana toiseksi nuorimpana RR-ajon maailmanmestaruuden voittanut ajaja. Yhdeksänkertainen maailmanmestari Valentino Rossi kaatui pahasti 5.6. Mugellon osakilpailun harjoituksissa ja joutui yli kuukauden sairauslomalle.
Motocrossin maailmanmestareiksi ajoivat Italian Antonio Cairoli (MX1), Ranskan Marvin Musquin (MX2) ja Espanjan Carlos Campano (MX3).
Trialin maailmanmestaruuden voitti neljännen peräkkäisen kerran Espanjan Toni Bou.
Enduron maailmanmestarit olivat Ranskan Antoine Meo (Enduro 1), Suomen Mika Ahola (Enduro 2) ja Ison-Britannian David Knight (Enduro 3).
Speedwayn maailmanmestaruuden voitti puolalainen Tomasz Gollob, jääspeedwayn maailmanmestaruuden venäläinen Nikolai Krasnikov ja maaradan maailmanmestaruuden suomalainen Joonas Kylmäkorpi.
Pikaluistelu

Vancouverin olympialaisissa sekä miehet että naiset kilpailivat kuudessa eri lajissa. Tšekin Martina Sáblíková voitti kultaa 3 000 ja 5 000 metrillä. Alankomaiden ja Etelä-Korean luistelijat voittivat kolme kultamitalia.
Sprinttimaailmanmestaruuskilpailut 16.–17.1. Obihirossa, Japanissa. Miesten maailmanmestaruuden voitti Etelä-Korean Lee Kyou-hyuk ja naisten saman maan Lee Sang-hwa.
Yleisluistelun maailmanmestaruuskilpailut 19.–21.3. Heerenveenissa, Alankomaissa. Miesten maailmanmestaruuden voitti Alankomaiden Sven Kramer ja naisten Tšekin Martina Sáblíková.
Yleisluistelun Euroopan-mestaruuskilpailut 9.–10.1. Hamarissa, Norjassa. Miesten mestaruuden voitti Sven Kramer neljännen peräkkäisen kerran ja naisten Martina Sáblíková.
Pohjoismaiset hiihtolajit

Vancouverin olympialaisissa sekä miehet että naiset kilpailivat kuudessa eri maastohiihtolajissa. Mäkihyppyyn ja yhdistettyyn kuului kaksi henkilökohtaista kilpailua ja joukkuekilpailu. Norjalaiset voittivat kaikkiaan viisi kultamitalia. Maastohiihdossa Norjan Marit Bjørgen voitti kolme kultamitalia, ja kahteen kultaan ylsivät Norjan Petter Northug ja Ruotsin Marcus Hellner. Mäkihypyssä Sveitsin Simon Ammann voitti molemmat henkilökohtaiset kilpailut, kuten hän teki kahdeksan vuotta aikaisemminkin.
Lentomäen maailmanmestaruuskilpailut 18.–21.3. Planicassa, Sloveniassa. Henkilökohtaisessa kilpailussa Sveitsin Simon Ammann voitti kultaa ja muut mitalistit olivat Itävallan Gregor Schlierenzauer ja Norjan Anders Jacobsen. Joukkuekilpailun mitalimaat olivat Itävalta, Norja ja Suomi.
Maastohiihdon maailmancupin 2009–2010 kokonaiskilpailun voittivat Norjan Petter Northug ja Puolan Justyna Kowalczyk.
Mäkihypyn maailmancupin 2009–2010 kokonaiskilpailun voitti Sveitsin Simon Ammann.
Yhdistetyn maailmancupin 2009–2010 kokonaiskilpailun voitti Ranskan Jason Lamy Chappuis.
Keski-Euroopan mäkiviikko 29.12.2009–6.1.2010 Saksassa ja Itävallassa. Kokonaiskilpailun voitti Itävallan Andreas Kofler 13,3 pisteen erolla Suomen Janne Ahoseen ja 15,6 pisteen erolla maanmieheensä Wolfgang Loitzliin.
Tour de Ski 1.–10.1. Saksassa, Tšekissä ja Italiassa. Kokonaiskilpailun voittajiksi hiihtivät Tšekin Lukáš Bauer ja Puolan Justyna Kowalczyk.
Pyöräily

Italian ympäriajo 8.–30.5. Kilpailu alkoi Alankomaiden Amsterdamista. Kilpailun voitti Italian Ivan Basso 1.51 minuutin erolla espanjalaiseen David Arroyoon ja 2.37 minuutin erolla maanmieheensä Vincenzo Nibaliin.
Ranskan ympäriajo 3.–25.7. Kilpailu alkoi Alankomaiden Rotterdamista. Kilpailun voitti alun perin Espanjan Alberto Contador mutta hän jäi sittemmin kiinni dopingin käytöstä ja vuonna 2012 hän menetti voittonsa. Kilpailun voittajaksi nousi Contadorille alun perin 39 sekuntia hävinnyt Luxemburgin Andy Schleck ja toiseksi Venäjän Denis Menšov, joka hävisi Schleckille 1.22 minuuttia.
Espanjan ympäriajo 28.8.–19.9. Kilpailun voitti Italian Vincenzo Nibali 41 sekunnin erolla isäntämaan Ezequiel Mosqueraan ja 3.02 minuutin erolla Slovakian Peter Velitsiin. Mosquera menetti myöhemmin kakkossijansa jäätyään kiinni dopingin käytöstä.
Salibandy

Miesten maailmanmestaruuskilpailut 4.–11.12. Helsingissä ja Vantaalla, Suomessa. Loppuottelussa Suomi voitti Ruotsin 6–2. Pronssiottelussa Tšekki voitti Sveitsin 9–3.
Taitoluistelu

Vancouverin olympialaisissa kilpailtiin neljässä eri lajissa. Yhdysvaltain Evan Lysacek voitti miesten ja Etelä-Korean Kim Yu-na naisten kilpailun. Pariluistelussa kultaa voittivat Kiinan Shen Xue ja Zhao Hongbo sekä jäätanssissa kanadalaiset Tessa Virtue ja Scott Moir.
Taitoluistelun maailmanmestaruuskilpailut 22.–28.3. Torinossa, Italiassa. Maailmanmestaruuden voittivat Japanin Daisuke Takahashi, saman maan Mao Asada, Kiinan Pang Qing / Tong Jian sekä Kanadan Tessa Virtue / Scott Moir.
Taitoluistelun Euroopan-mestaruuskilpailut 18.–24.1. Tallinnassa, Virossa. Mestaruuden voittivat Venäjän Jevgeni Pljuštšenko kuudennen kerran urallaan, Italian Carolina Kostner, pariluistelussa Venäjän Yuko Kavaguti / Aleksandr Smirnov sekä jäätanssissa Venäjän Oksana Domnina / Maksim Šabalin.
Muodostelmaluistelun maailmanmestaruuskilpailut 9.–10.4. Colorado Springsissa, Yhdysvalloissa. Suomalaisjoukkue Rockettes voitti kultaa ennen saman maan Marigold IceUnitya ja yhdysvaltalaista Haydenettesia.
Tennis

Australian avoin turnaus 18.–31.1. Miesten kaksinpelin loppuottelussa sveitsiläinen Roger Federer voitti brittiläisen Andy Murrayn 3–0 ja saavutti ennätyksellisesti 16. Grand Slam -mestaruutensa. Yhdysvaltalainen Serena Williams voitti naisten kaksinpelin loppuottelussa belgialaisen Justine Heninin 2–1 ja vei siskonsa Venus Williamsin kanssa myös nelinpelin mestaruuden.
Ranskan avoin turnaus 23.5.–6.6. Kaksinpelien loppuotteluissa espanjalainen Rafael Nadal voitti ruotsalaisen Robin Söderlingin 3–0 ja italialainen Francesca Schiavone australialaisen Samantha Stosurin 2–0. Williamsin sisarukset voittivat naisten nelinpelin.
Wimbledonin turnaus 21.6.–4.7. Miesten kaksinpelin loppuottelussa Rafael Nadal voitti Tšekin Tomáš Berdychin 3–0. Naisten loppuottelussa Serena Williams voitti Venäjän Vera Zvonarevan 2–0 ja saavutti uransa 13. Grand Slam -turnausvoiton.
Yhdysvaltain avoin turnaus 30.8.–13.9. Miesten kaksinpelissä Rafael Nadal voitti loppuottelussa serbialaisen Novak Đokovićin 3–1. Belgialainen Kim Clijsters voitti naisten kaksinpelin loppuottelussa Vera Zvonarevan 2–0. Yhdysvaltalaiset Bob Bryan ja  Mike Bryan ottivat nelinpelissä kauden toisen Grand Slam -voittonsa kuten myös yhdysvaltalais-kazakstanilainen pari Vania King / Jaroslava Švedova.
Davis Cupin loppuottelu 3.–5.12. Belgradissa, Serbiassa. Serbia voitti Ranskan 3–2 ja voitti cupin ensimmäisen kerran.
Uinti

Lyhyen radan maailmanmestaruuskilpailut 15.–19.12. Dubaissa, Arabiemiraateissa.
Pitkän radan Euroopan-mestaruuskilpailut 4.–15.8. Budapestissa, Unkarissa.
Lyhyen radan Euroopan-mestaruuskilpailut 25.–28.11. Eindhovenissa, Alankomaissa.
Yleisurheilu

Sisäratojen maailmanmestaruuskilpailut 12.–14.3. Dohassa, Qatarissa. Yhdysvallat voitti kahdeksan mestaruutta ja Etiopia kolme. Ranskalainen Teddy Tamgho teki kolmiloikassa sisäratojen maailmanennätyksen 17,90.
Maastojuoksun maailmanmestaruuskilpailut 28.3. Bydgoszczissa, Puolassa. Miesten maailmanmestariksi juoksi kenialainen Joseph Ebuya 12 kilometrillä ja naisten mestariksi saman maan Emily Chebet 4 kilometrillä. Kenia voitti molemmat joukkuemestaruudet.
Puolimaratonin maailmanmestaruuskilpailut 16.10. Nanningissa, Kiinassa. Miesten kilpailun voitti Kenian Wilson Kiprop ja naisten saman maan Florence Jebet Kiplagat. Kenia voitti molemmat joukkuemestaruudet.
Euroopan-mestaruuskilpailut 26.7.–1.8. Barcelonassa, Espanjassa. Venäjä voitti alun perin kymmenen kultamitalia, joista se on dopingtestien myötä menettänyt jälkikäteen kaksi. Ranska voitti kahdeksan kultamitalia. Ranskalainen pikajuoksija Christophe Lemaitre voitti kolme kultamitalia.
Aiheesta muualla

Kuvia tai muita tiedostoja aiheesta Urheiluvuosi 2010 Wikimedia Commonsissa
Jaak Uudmäe

| Mitalit | Mitalit | Mitalit |  |
| --- | --- | --- | --- |
|  Jaak Uudmäe |  Jaak Uudmäe |  Jaak Uudmäe |  |
Maa:   Neuvostoliitto
Miesten yleisurheilu
|  Olympialaiset  |  Olympialaiset  |  Olympialaiset  |  |
|  Kultaa | Moskova 1980 | kolmiloikka |  |
| Sisäratojen EM-kilpailut  | Sisäratojen EM-kilpailut  | Sisäratojen EM-kilpailut  |  |
|  Hopeaa | San Sebastian 1977 | kolmiloikka |  |
|  Hopeaa | Sindelfingen 1980 | kolmiloikka |  |
|  Pronssia | Wien 1979 | kolmiloikka |  |
| Universiadit  | Universiadit  | Universiadit  |  |
|  Hopeaa | Meksiko City 1979 |  kolmiloikka |  |
Jaak Uudmäe (s. 3. syyskuuta 1954 Tallinna) on virolainen kolmiloikan olympiavoittaja. Hän edusti urheilu-uransa aikana Neuvostoliittoa.
Uudmäe voitti kolmiloikan olympiakultaa 1980 Moskovan kisoissa tuloksella 17,35. Vuosien 1977 (16,46) ja 1980 EM-hallikisoista (16,51) hän saavutti hopeaa. Vuoden 1979 EM-hallikisoissa hän saavutti pronssia tuloksella 16,91. Viron mestaruuden hän voitti kolmiloikassa viidesti sekä ulkona että hallissa. Vuonna 1978 hän voitti Viron hallimestaruuden myös pituushypyssä tuloksella 7,29.
Vuosina 1979 ja 1980 Uudmäe valittiin Viron vuoden urheilijaksi ja 1980 koko Neuvostoliiton urheilijaksi. Uudmäe pyrki uransa aika tuomaan esille virolaisuuttaan eikä halunnut olla pelkkä neuvostourheilija – joiksi urheiluselostajat usein niputtivat kaikki Neuvostoliiton urheilijat heidän kansalaisuudestaan riippumatta ja niputtavat usein nykyisinkin.
Urheiluvuosi 1998

Urheiluvuosi 1998 käsittelee vuoden 1998 merkittäviä uutisia ja tapahtumia urheilussa.
Yleiskilpailut

Talviolympialaiset 7.–22.2. Naganossa Japanissa. Kisoihin osallistui 2 302 urheilijaa 72 maasta. Saksa oli kisojen menestynein maa 12 kulta-, 9 hopea- ja 8 pronssimitalillaan. Lumilautailu ja curling olivat uusina urheilumuotoina mukana virallisessa kisaohjelmassa, ja naiset pelasivat jääkiekkoa ensimmäistä kertaa olympialaisissa.
Alppihiihto

Naganon olympialaisissa sekä miehet että naiset kilpailivat viidessä eri alppihiihtolajissa. Itävaltalainen Hermann Maier ja saksalainen Katja Seizinger voittivat kaksi kultaa. Menestyneimmät maat olivat kolme kultaa voittaneet Itävalta ja Saksa..
Maailmancupin 1997–1998 kokonaiskilpailun voittajat olivat Itävallan Hermann Maier ja Saksan Katja Seizinger..
Amerikkalainen jalkapallo

32. Super Bowl 25.1. San Diegossa. Denver Broncos voitti Green Bay Packersin 31–24.
Ampumahiihto

Naganon olympialaisissa sekä miehet että naiset kilpailivat kolmessa eri lajissa. Norjalaiset voittivat molemmat miesten henkilökohtaiset matkat ja Saksa molemmat viestit.
Maailmanmestaruuskilpailut 7.–8.3. Pokljukassa, Sloveniassa ja 15.3. Hochfilzenissä, Itävallassa. Kilpailuina olivat takaa-ajo ja joukkuekilpailu, jotka eivät kuuluneet olympialaisten ohjelmaan. Suomen joukkue (Katja Holanti, Tiina Mikkola, Mari Lampinen, Sanna-Leena Perunka) saavutti naisten joukkuekilpailussa pronssia.
Autourheilu

Rallin maailmanmestaruuskausi alkoi tammikuussa Monte Carlo -rallilla ja päättyi marraskuussa ajettuun Ison-Britannian ralliin. Osakilpailuja oli kolmetoista. Suomalainen Mitsubishi-kuljettaja Tommi Mäkinen voitti kartanlukijansa Risto Mannisenmäen kanssa uransa kolmannen maailmanmestaruuden kahden pisteen erolla espanjalaiseen Toyota-kuljettajaan Carlos Sainziin. Sainz oli vähällä nousta maailmanmestariksi mutta hänen autonsa hajosi noin 300 metriä ennen viimeisen osakilpailun maalia ja keskeytys jätti hänet vaille tarvittuja lisäpisteitä. Kolmanneksi MM-sarjassa sijoittui Subarulla ajanut britti Colin McRae. Mäkinen voitti Ruotsin, Argentiinan, Suomen, San Remon ja Australian rallit. Valmistajien mestaruuden voitti Mitsubishi.
Formula 1:n maailmanmestaruuskausi alkoi maaliskuussa Australian GP:llä Melbournessa ja päättyi 1.11. Suzukassa ajettuun Japanin GP:hen. Osakilpailuja oli kuusitoista. Maailmanmestaruuden voitti McLarenilla ajanut suomalainen Mika Häkkinen 14 pisteen erolla saksalaiseen Ferrari-kuljettajaan Michael Schumacheriin. Kolmanneksi sijoittui Häkkisen tallitoveri, britti David Coulthard. Häkkinen voitti kahdeksan osakilpailua, muun muassa kaksi viimeistä, Schumacher kuusi osakilpailua sekä Coulthard ja Damon Hill yhden. Tallimestaruuden McLaren voitti 23 pisteen erolla Ferrariin.
Baseball

World Series 17.–21.10. New York Yankees voitti MLB:n mestaruuden otteluvoitoin 4–0 San Diego Padresista.
Curling

Naganon olympialaisissa sekä miesten että naisten kilpailuun osallistui kahdeksan maata. Sveitsi voitti miesten loppuottelussa Kanadan 9–3, ja pronssiottelussa Norja voitti Yhdysvallat 9–4. Naisten olympiakultaa voitti Kanada oltuaan loppuottelussa Tanskaa parempi pistein 7–5. Naisten pronssiottelussa Ruotsi voitti Ison-Britannian 10–6.
Maailmanmestaruuskilpailut 4.–12.4. Kamloopsissa, Kanadassa. Miesten loppuottelussa Kanada voitti Ruotsin 7–4 ja pronssiottelussa Suomi voitti Skotlannin 6–5. Naisten loppuottelussa Ruotsi voitti Tanskan 7–3.
Freestylehiihto

Naganon olympialaisissa sekä miehet että naiset kilpailivat kahdessa lajissa. Kumparelaskun kultamitalin voittivat Yhdysvaltain Johnny Moseley ja Japanin Tae Satoya sekä hyppyjen kultamitalin yhdysvaltalaiset Eric Bergoust ja Nikki Stone. Suomalaisista Janne Lahtela saavutti hopeaa ja Sami Mustonen pronssia kumparelaskussa.
Golf

Masters-turnaus 9.–12.4. Augustassa. Yhdysvaltain Mark O´Meara voitti yhden lyönnin erolla maanmiehiinsä Fred Couplesiin ja David Duvaliin.
Yhdysvaltain avoin turnaus 18.–21.6. San Franciscossa. Yhdysvaltain Lee Janzen voitti yhden lyönnin erolla maanmieheensä Payne Stewartiin.
Britannian avoin turnaus 16.–19.7. Southportissa. Yhdysvaltain Mark O'Meara voitti uusinnassa maanmiehensä Brian Wattsin.
PGA Championship 12.–15.8. Redmondissa, Washingtonissa. Fidžin Vijay Singh voitti kahden lyönnin erolla Yhdysvaltain Steve Strickeriin.
Naisten Britannian avoin turnaus 13.–16.8. Lytham St. Annesissa. Yhdysvaltain Sherri Steinhauer voitti yhden lyönnin erolla Ruotsin Sophie Gustafssoniin ja Yhdysvaltain Brandie Burtoniin.
Solheim Cup 18.–20.9. Dublinissa, Ohiossa, Yhdysvalloissa. Yhdysvaltain joukkue voitti Euroopan pistein 16–12.
Jalkapallo

Jalkapallon maailmanmestaruuskilpailut Ranskassa. Lopputurnaukseen osallistui ensimmäistä kertaa 32 joukkuetta. Saint-Denisissä 11.7. pelatussa loppuottelussa isäntämaa Ranska voitti Brasilian 3–0. Zinédine Zidane teki loppuottelun kaksi ensimmäistä maalia. Pronssiottelussa Kroatia voitti Alankomaat 2–1 ja ottelun voittomaalin teki kisojen maalikuninkuuden kuudella maalilla voittanut Davor Šuker.
UEFA-cupin loppuottelu 6.5. Pariisissa, Ranskassa. Italialaisseura Inter Milano voitti saman maan Lazion 3–0.
Cup-voittajien cupin loppuottelu 14.5. Tukholmassa, Ruotsissa. Englantilainen Chelsea voitti saksalaisen Stuttgartin 1–0.
Mestarien liigan loppuottelu 20.5. Amsterdamissa, Alankomaissa. Espanjalainen Real Madrid voitti italialaisen Juventuksen 1–0.
Jääkiekko

Naganon olympialaisissa miesten jääkiekkoturnaukseen osallistui neljätoista maata, joista kuusi parhaaksi rankattua pääsivät suoraan kahdeksan joukkueen kaksilohkoiseen jatkosarjaan. Turnauksessa olivat mukana maiden parhaat ammattilaispelaajat. Loppuottelussa Tšekki voitti Venäjän 1–0 ja pronssiottelussa Suomi oli Kanadaa parempi maalein 3–2. Kisojen paras maalintekijä oli Venäjän Pavel Bure, joka teki yhdeksän maalia ja niistä viisi välierässä Suomea vastaan. Pistepörssin kärjessä olivat Suomen Teemu Selänne (4+6=10) ja Saku Koivu (2+8=10). Naisten ensimmäisessä olympiaturnauksessa oli mukana kuusi maata. Loppuottelussa Yhdysvallat voitti Kanadan 3–1. Pronssiottelussa Suomi voitti Kiinan 4–1. Pistepörssin ykkönen oli Suomen Riikka Nieminen (7+5=12).
Maailmanmestaruuskilpailut 1.–17.5. Zürichissä ja Baselissa, Sveitsissä. Ruotsi voitti maailmanmestaruuden, kun se voitti kaksiosaisen loppuottelusarjan ensimmäisen kohtaamisen Suomea vastaan 1–0 ja toinen osa päättyi maalittomaan tasapeliin. Pronssiottelussa Tšekki voitti Sveitsin 4–0. Kisoihin osallistui kuusitoista joukkuetta. Ruotsin Peter Forsberg oli pistepörssin ykkönen (6+5=11). Tähdistöjoukkueeseen valittiin Forsbergin lisäksi hyökkääjistä Ruotsin Mats Sundin ja Suomen Ville Peltonen, puolustajista Suomen Jere Karalahti ja Tšekin František Kučera sekä ruotsalaismaalivahti Tommy Salo.
NHL:n loppuotteluissa Detroit Red Wings voitti Esa Tikkasen edustaman Washington Capitalsin otteluvoitoin 4–0. Runkosarjan pistepörssissä Pittsburghin Jaromír Jágr ylitti ainoana sata pistettä. Parhaat maalintekijät olivat 52 osumallaan Anaheimin Teemu Selänne ja Washingtonin Peter Bondra. Runkosarjan parhaana pelaajana palkittiin Buffalon maalivahti Dominik Hašek ja pudotuspelien parhaana Detroitin Steve Yzerman.
Koripallo

Naisten maailmanmestaruuskilpailut 27.5.–7.6. Berliinissä, Saksassa. Maailmanmestaruuden voitti Yhdysvallat, joka voitti loppuottelussa Venäjän 71–65. Pronssille sijoittui Australia.
Miesten maailmanmestaruuskilpailut 29.7.–9.8. Ateenassa, Kreikassa. Maailmanmestaruuden voitti Jugoslavia, joka voitti loppuottelussa Venäjän 64–62. Pronssia sai Yhdysvallat.
Chicago Bulls voitti 1990-luvulla jo kuudennen kerran NBA:n mestaruuden voittamalla loppuotteluissa Utah Jazzin otteluvoitoin 4–2. Michael Jordan valittiin sekä runkosarjan että loppuotteluiden arvokkaimmaksi pelaajaksi.
Lentopallo

Naisten maailmanmestaruuskilpailut 3.–12.11. Japanissa. Maailmanmestaruuden voitti Kuuba, hopealle sijoittui Kiina ja pronssia sai Venäjä.
Miesten maailmanmestaruuskilpailut 13.–29.11. Japanissa. Maailmanmestaruuden voitti Italia, ja muut mitalistit olivat Jugoslavia ja Kuuba.
Lumilautailu

Naganon olympialaisissa sekä miehet että naiset kilpailivat kahdessa lajissa. Lumikourun kultamitalin voittivat Sveitsin Gian Simmen ja Saksan Nicola Thost sekä suurpujottelun Kanadan Ross Rebagliati ja Ranskan Karine Ruby.
Maahockey

Naisten maailmanmestaruuskilpailut 20.–31.5. Utrechtissa, Alankomaissa. Australia voitti kultaa, Alankomaat hopeaa ja Saksa pronssia.
Miesten maailmanmestaruuskilpailut 20.6.–1.7. Utrechtissa, Alankomaissa. Alankomaat voitti kultaa, Espanja hopeaa ja Saksa pronssia.
Melonta

Ratamelonnan maailmanmestaruuskilpailut 3.–6.9. Szegedissä, Unkarissa. Isäntämaa Unkari voitti 26 lajissa seitsemän kultamitalia, joista kanoottimeloja Csaba Horváth oli voittamassa kolmea. Kanadan Caroline Brunet voitti kaksi henkilökohtaista kultamitalia. Mitaleille ylsi kaikkiaan 18 maata.
Moottoripyöräily

RR-ajon maailmanmestaruuden voittivat Japanin Kazuto Sakata (125 ksm), Italian Loris Capirossi (250 ksm) ja Australian Michael Doohan (500 ksm).
Motocrossin maailmanmestareiksi ajoivat Italian Alessio Chiodi (125 ksm), Ranskan Sébastien Tortelli (250 ksm) ja Belgian Joël Smets (500 ksm).
Trialin maailmanmestaruuden voitti Britannian Dougie Lampkin.
Enduron maailmanmestarit olivat kaksitahtisissa Tšekin Roman Michalík (125 ksm) ja Italian Giovanni Sala (250 ksm) sekä nelitahtisissa Italian Gianmarco Rossi (250 ksm), Ruotsin Björne Carlsson (400 ksm) ja Ruotsin Anders Eriksson (yli 500 ksm). Kuuden päivän ajon eli joukkuemaailmanmestaruuden voitti Suomi (Mika Ahola, Vesa Kytönen, Jani Laaksonen, Juha Salminen, Petteri Silván, Kari Tiainen).
Speedwayn maailmanmestaruuden voitti Ruotsin Tony Rickardsson ja jääspeedwayn maailmanmestaruuden Venäjän Aleksandr Balašov.
Pikaluistelu

Naganon olympialaisissa sekä miehet että naiset kilpailivat viidessä eri lajissa. Alankomaiden Gianni Romme ja Marianne Timmer voittivat kaksi kultamitalia. Maailmanennätyksen luistelivat Norjan Ådne Søndrål miesten 1 500 metrillä (1.47,87), Romme miesten 5 000 ja 10 000 metrillä (6.22,20 ja 13.15,33), Timmer naisten 1 500 metrillä (1.57,58) sekä Saksan Claudia Pechstein naisten 5 000 metrillä (6.59,61). Mitalitilaston ykkönen oli Alankomaat viidellä kulta-, neljällä hopea- ja kahdella pronssimitalilla.
Sprinttimaailmanmestaruuskilpailut 24.–25.1. Berliinissä, Saksassa. Miesten maailmanmestaruuden voitti Alankomaiden Jan Bos ja naisten Kanadan Catriona Le May Doan.
Yleisluistelun maailmanmestaruuskilpailut 13.–15.3. Heerenveenissa, Alankomaissa. Miesten maailmanmestaruuden voitti Alankomaiden Ids Postma maailmanennätyspistein 153,367 ja naisten Saksan Gunda Niemann-Stirnemann.
Matkakohtaiset maailmanmestaruuskilpailut 27.–29.3. Calgaryssa, Kanadassa. Maailmanennätystä parannettiin yhtä lukuun ottamatta kaikilla matkoilla: Japanin Hiroyasu Shimizu miesten 500 metrillä (ensin 35,36 ja sitten 34,82), Kanadan Sylvain Bouchard 1 000 metrillä (1.09,60), Norjan Ådne Søndrål 1 500 metrillä (1.46,43), Alankomaiden Gianni Romme 5 000 ja 10 000 metrillä (6.21,49 ja 13.08,71), Yhdysvaltain Chris Witty naisten 1 000 metrillä (1.14,96), Saksan Anni Friesinger 1 500 metrillä (1.56,95) sekä Saksan Gunda Niemann-Stirnemann 3 000 ja 5 000 metrillä (4.01,67 ja 6.58,63).
Yleisluistelun Euroopan-mestaruuskilpailut 9.–11.1. Helsingissä, Suomessa. Miesten mestaruuden voitti Alankomaiden Rintje Ritsma ja naisten Saksan Claudia Pechstein.
Pohjoismaiset hiihtolajit

Naganon olympialaisissa sekä miehet että naiset kilpailivat viidessä eri maastohiihtolajissa. Mäkihyppyyn kuului kolme kilpailua ja yhdistettyyn kaksi. Maastohiihdossa Venäjä voitti kaikki naisten kultamitalit, ja miesten puolella 30 kilometrin perinteisen hiihtotavan kilpailun voittanut Suomen Mika Myllylä oli ainoa ei-norjalainen voittaja. Norjan Bjørn Dæhlie ja Venäjän Larisa Lazutina voittivat kolme kultamitalia, joista yhden viestistä. Mäkihypyssä Suomen Jani Soininen ja Japanin Kazuyoshi Funaki saavuttivat henkilökohtaisissa kilpailuissa kultaa ja hopeaa, ja joukkuemäen kulta meni Japaniin. Yhdistetyssä Norjan Bjarte Engen Vik voitti kultaa sekä henkilökohtaisessa että joukkuekilpailussa.
Lentomäen maailmanmestaruuskilpailut 24.–25.1. Oberstdorfissa, Saksassa. Mitaleille hyppäsivät Japanin Kazuyoshi Funaki sekä saksalaiset Sven Hannawald ja Dieter Thoma.
Keski-Euroopan mäkiviikko 30.12.1997–6.1.1998 Saksassa ja Itävallassa. Japanin Kazuyoshi Funaki voitti kokonaiskilpailun ja kolme ensimmäistä osakilpailua. Viimeisen osakilpailun voitto ja kokonaiskilpailun kakkossija meni Saksan Sven Hannawaldille. Suomen Janne Ahonen sijoittui viikolla kolmanneksi.